ໂດຍໄດ້ຮັບການມອບໝາຍຈາກ ທ່ານ ທອງລຸນ ສີສຸລິດ ນາຍົກລັດຖະມົນຕີ ແຫ່ງ ສປປ ລາວ ທີ່ຕິດພາລະກິດພາຍໃນ, ພາຍຫລັງໄດ້ເຂົ້າຮ່ວມ ກອງປະຊຸມສຸດຍອດອາຊຽນ ຄັ້ງທີ 31 ແລະ ກອງປະຊຸມ ສຸດຍອດທີ່ກ່ຽວຂ້ອງ ຢູ່ ນະຄອນຫລວງມະນີລາ ປະເທດຟິລິບປີນ ມາແຕ່ວັນທີ 12-13 ພະຈິກ 2017, ທ່ານ ອາລຸນແກ້ວ ກິດຕິຄຸນ ລັດຖະມົນຕີ ປະຈຳສຳນັກງານ ນາຍົກລັດຖະມົນຕີ ໄດ້ນຳພາຄະນະຜູ້ແທນລາວ ສືບຕໍ່ເຂົ້າຮ່ວມກອງປະຊຸມສຸດຍອດຕ່າງໆ ກັບຄູ່ເຈລະຈາໃນວັນທີ 14 ພະຈິກ 2017, ເຊິ່ງເປັນມື້ສຸດທ້າຍຂອງກອງປະຊຸມ ຄື: ກອງປະຊຸມສຸດຍອດ ອາຊຽນບວກສາມ ຄັ້ງທີ 20, ກອງປະຊຸມ ສຸດຍອດສະເຫລີມສະຫລອງ ການພົວພັນອາຊຽນ-ການາດາ ຄົບຮອບ 40 ປີ, ກອງປະຊຸມສຸດຍອດ ສະເຫລີມສະຫລອງການພົວພັນ ອາຊຽນ-ອີຢູ ຄົບຮອບ 40 ປີ, ກອງປະຊຸມສຸດຍອດ ອາຊີຕາເວັນອອກ (EAS) ຄັ້ງທີ 12, ກອງປະຊຸມສຸດຍອດຄູ່ຮ່ວມ ເສດຖະກິດແບບຮອບດ້ານ ລະດັບພາກພື້ນ (RCEP), ກອງປະຊຸມສຸດຍອດ ອາຊຽນ-ອິນເດຍ ຄັ້ງທີ 15 ແລະ ພິທີມອບຮັບການເປັນ ປະທານໝູນວຽນອາຊຽນ ສໍາລັບປີ 2018.
ຜູ້ເຂົ້າຮ່ວມກອງປະຊຸມ ສຸດຍອດບວກສາມ ຄັ້ງທີ 20, ປະກອບ ມີ ປະມຸກລັດ ແລະ ຫົວໜ້າລັດ ຖະບານຈາກ 10 ປະເທດອາຊຽນ ແລະ 3 ປະເທດອາຊີຕາເວັນອອກ: ສປ ຈີນ, ສ ເກົາຫລີ ແລະ ຍີ່ປຸ່ນ, ໄດ້ກ່າວສະແດງຄວາມຍິນດີ ຕໍ່ການຮ່ວມມືອາຊຽນບວກສາມ ໃນໄລຍະ 20 ປີຜ່ານມາ, ໂດຍໄດ້ຕີລາຄາສູງຕໍ່ໝາກຜົນ ຂອງການຮ່ວມມືໃນດ້ານຕ່າງໆ ໂດຍສະເພາະແມ່ນ ການຄໍ້າປະກັນ ສະຖຽນລະພາບ ທາງການເງິນ, ຄວາມໝັ້ນຄົງທາງສະບຽງອາຫານ, ການຄ້າ, ການລົງທຶນ, ການເຊື່ອມຈອດ, ການທ່ອງທ່ຽວ, ການສຶກສາ, ການແລກປ່ຽນດ້ານວັດທະນະທຳ, ການໄປມາຫາສູ່ ລະຫວ່າງ ປະຊາຊົນໃນພາກພື້ນ ແລະ ອື່ນໆ. ກອງປະຊຸມໄດ້ເຫັນດີ ໃຫ້ເພີ່ມທະວີ ການຮ່ວມມືອາຊຽນບວກສາມ ໂດຍຜ່ານການຮັບຮອງ ເອົາຖະແຫລງການມະນິລາ ວ່າດ້ວຍອາຊຽນບວກສາມ ຄົບຮອບ 20 ປີ. ນອກນັ້ນ, ກອງປະຊຸມຍັງໄດ້ຕີລາຄາວ່າ ທ່າມກາງສະພາບແວດລ້ອມ ພາກພື້ນ ແລະ ສາກົນ ທີ່ສັບສົນເຊັ່ນ: ການຕ້ານຍຸກໂລກາພິວັດ ແລະ ການປົກປ້ອງຕະຫລາດພາຍໃນ ບວກກັບສິ່ງທ້າທາຍຕ່າງໆ ດ້ານການທະຫານ ແລະ ບໍ່ແມ່ນການທະຫານ, ອາຊຽນບວກສາມ ຄວນເພີ່ມທະວີການຮ່ວມມືເພື່ອຮັບມື ກັບບັນຫາສິ່ງທ້າທາຍຂ້າມແດນເຊັ່ນ: ບັນຫາອາຊະຍາກຳຂ້າມຊາດ, ການກໍ່ການຮ້າຍ, ພະຍາດລະບາດ ແລະ ອື່ນໆ ແນໃສ່ເສີມຂະຫຍາຍບົດບາດ ໃນການເປັນກຳລັງຂັບເຄື່ອນ ສຳລັບການເຊື່ອມໂຍງ ແລະ ຂະຫຍາຍຕົວທາງດ້ານເສດຖະກິດ ຢູ່ອາຊີຕາເວັນອອກ ທັງນີ້ ກໍເພື່ອສ້າງພື້ນຖານໃຫ້ແກ່ການກ້າວໄປສູ່ການສ້າງ ປະຊາຄົມອາຊີຕາເວັນອອກ ໃນໄລຍະຍາວ.ໃນກອງປະຊຸມຄັ້ງນີ້, ບັນດາຜູ້ນຳຍັງໄດ້ຮັບຮອງເອົາ ຖະແຫລງການ ວ່າດ້ວຍຄວາມໝັ້ນຄົງທາງສະບຽງອາຫານ ແນໃສ່ເສີມຂະຫຍາຍການຮ່ວມມື ໃນຂົງເຂດທີ່ເປັນໜຶ່ງໃນບູລິມະສິດຫຼັກ ຂອງອາຊຽນບວກສາມນີ້ ໃຫ້ນັບມື້ເຂັ້ມແຂງຍິ່ງຂຶ້ນ.
ກອງປະຊຸມສຸດຍອດ ສະເຫລີມສະຫລອງ ອາຊຽນ-ການາດາ ຄົບຮອບ 40 ປີ, ເຊິ່ງເປັນກອງປະຊຸມລະດັບຜູ້ນຳຄັ້ງທຳອິດ ນັບແຕ່ສອງຝ່າຍໄດ້ສ້າງຕັ້ງ ການພົວພັນໃນຖານະຄູ່ເຈລະຈາ, ໄດ້ສະແດງຄວາມໝາຍ ໝັ້ນທີ່ຈະຮັດແໜ້ນການຮ່ວມມື ອາຊຽນ-ການາດາ ໃຫ້ໜັກແໜ້ນກວ່າເກົ່າ. ສອງຝ່າຍໄດ້ສະແດງຄວາມຍິນດີຕໍ່ ການສ້າງຕັ້ງສຳນັກງານການທູດ ແລະ ແຕ່ງຕັ້ງທູດປະຈຳອາຊຽນ ຂອງການາດາທີ່ຈາກາກຕາ ໃນປີ 2016 ແລະ ການສ້າງຕັ້ງສຳນັກງານການທູດ ຂອງການາດາຢູ່ຄົບທຸກປະເທດ ສະມາຊິກອາຊຽນໃນປັດຈຸບັນ. ກອງປະຊຸມສຸດຍອດຄັ້ງນີ້ ໄດ້ຮັບຮອງເອົາຖະແຫລງການ ວ່າດ້ວຍການສະເຫລີມສະຫລອງ ການພົວພັນ ອາຊຽນ-ການາດາຄົບຮອບ 40 ປີ, ເຊິ່ງໄດ້ຢືນຢັນຄວາມໝາຍໝັ້ນ ໃນການສືບຕໍ່ເພີ່ມທະວີ ການຮ່ວມມືໃນດ້ານຕ່າງໆ ກວມເອົາຂົງເຂດການເມືອງ-ຄວາມໝັ້ນຄົງ, ດ້ານເສດຖະກິດ, ການເຊື່ອມໂຍງ, ການສົ່ງເສີມຂີດຄວາມ ສາມາດຂອງແມ່ຍິງ, ການປ່ຽນແປງດິນຟ້າອາກາດ, ການສຶກສາ ແລະ ການໄປມາຫາສູ່ ລະຫວ່າງ ປະຊາຊົນສອງພາກພື້ນ ແລະ ອື່ນໆ. ພ້ອມນັ້ນ, ບັນດາຜູ້ນຳອາຊຽນ ກໍໄດ້ສະແດງຄວາມຊົມເຊີຍຕໍ່ການາດາ ທີ່ໄດ້ປະກາດຈະໃຫ້ທຶນ ການສຶກສາມູນຄ່າ 10 ລ້ານໂດລາ ໃຫ້ບັນດາປະເທດອາຊຽນ ພາຍໃນ 5 ປີຕໍ່ໜ້າໆ.
ກອງປະຊຸມສຸດຍອດອາຊຽນ ສະເຫລີມສະຫລອງ ການຮ່ວມມື ອາຊຽນ-ສະຫະພາບເອີຣົບ (ອີຢູ)ຄົບ ຮອບ 40 ປີ, ເຊິ່ງເປັນການພົບປະ ເປັນຄັ້ງທຳອິດໃນລະດັບຜູ້ນຳ ລະຫວ່າງອາຊຽນ ແລະ ອີຢູ, ໄດ້ຕີລາຄາສູງ ຕໍ່ການພົວພັນ ອາຊຽນ-ອີຢູ ໃນໄລຍະ 40 ປີ ຜ່ານມາ, ເຊິ່ງເຫັນວ່າມີຄວາມຄືບໜ້າ ທີ່ສຳຄັນໃນຫລາຍດ້ານ ໂດຍສະເພາະ ແມ່ນດ້ານຄວາມໝັ້ນຄົງ, ການພັດທະນາແບບຍືນຍົງ, ການປ່ຽນແປງດິນຟ້າອາກາດ, ການຄຸ້ມຄອງໄພພິບັດ, ການເຊື່ອມຈອດ, ການໄປມາຫາສູ່ກັນ, ການຄ້າ-ການລົງທຶນ, ເຊິ່ງເປັນຄູ່ຄ້າໃຫຍ່ອັນດັບສາມຂອງອາຊຽນ ແລະ ເປັນຜູ້ລົງທຶນໃຫຍ່ອັນດັບໜຶ່ງ ຢູ່ໃນອາຊຽນ.ໃນໂອກາດນີ້, ຜູ້ນໍາທັງສອງຝ່າຍ ໄດ້ເຫັນດີຮັບຮອງເອົາ ຖະແຫລງການ ສະເຫລີມສະຫລອງ ການພົວພັນ ອາຊຽນ-ອີຢູ ຄົບຮອບ 40 ປີ.
ກອງປະຊຸມສຸດຍອດ ອາຊີຕາເວັນອອກ (EAS) ຄັ້ງທີ 12 ໄດ້ສະແດງຄວາມຍິນດີຕໍ່ຄວາມຄືບໜ້າໃນການຈັດຕັ້ງປະຕິບັດບັນດາກິດຈະກຳຕ່າງໆພາຍໃຕ້ 6 ຂົງເຂດບູລິມະສິດຂອງ EAS (ການເງິນ, ພະລັງງານ ແລະ ສິ່ງແວດລ້ອມ, ການສຶກສາ, ບັນຫາສຸຂະພາບ ແລະ ພະຍາດລະບາດ, ການຄຸ້ມຄອງໄພພິບັດ ແລະ ການເຊື່ອມຈອດອາຊຽນ) ໃນໄລຍະຜ່ານມາ.ບັນດາຜູ້ນຳ EAS ຍັງໄດ້ຢ້ຳຄືນຄວາມສຳຄັນຂອງ EAS ໃນການເປັນເວທີປຶກສາຫາລື ຂອງຜູ້ນຳກ່ຽວກັບບັນຫາຍຸດທະສາດ, ການເມືອງ ແລະ ເສດຖະກິດ ທີ່ມີຄວາມສຳຄັນແນ່ໃສ່ສົ່ງເສີມ ຄວາມໄວ້ເນື້ອເຊື່ອໃຈເຊິ່ງກັນ ແລະ ກັນ ແລະ ການຮ່ວມມືກັນເພື່ອຮັບມືກັບສິ່ງທ້າທາຍຕ່າງໆ ຢູ່ໃນພາກພື້ນ ກໍຄືໃນໂລກ, ໂດຍໄດ້ຮັບຮອງເອກະສານສຳຄັນຈຳນວນໜຶ່ງຄື: 1). ຖະແຫລງການຜູ້ນຳ EAS ວ່າດ້ວຍການຕ້ານການຟອກເງິນ ແລະ ສະກັດກັ້ນ ການສະໜອງເງິນ ໃຫ້ແກ່ການກໍ່ການຮ້າຍ, 2). ຖະແຫລງການຜູ້ນຳ EAS ວ່າດ້ວຍການຮ່ວມມື ໃນການຫລຸດຜ່ອນ ຄວາມທຸກຍາກ, 3). ຖະແຫລງການຜູ້ນຳ EAS ວ່າດ້ວຍອາວຸດເຄມີ ແລະ 4). ຖະແຫລງການຜູ້ນຳEAS ວ່າດ້ວຍອາວຸດເຄມີ ວ່າດ້ວຍການຕ້ານ ແລະ ສະກັດກັ້ນການແຜ່ລາມ ຂອງແນວຄິດກໍ່ການຮ້າຍ. ກອງປະຊຸມ ຍັງໄດ້ແລກປ່ຽນຄວາມຄິດເຫັນ ກ່ຽວກັບບັນຫາພາກພື້ນ ແລະ ສາກົນ ທີ່ພົ້ນເດັ່ນເປັນຕົ້ນແມ່ນ ບັນຫາການກໍ່ການຮ້າຍ ແລະ ລັດທິຫົວຮຸນແຮງ ຢູ່ຕາເວັນອອກກາງ, ບັນຫາອາຊະຍາກຳຂ້າມຊາດ, ການປ່ຽນແປງດິນຟ້າອາກາດ, ໄພພິບັດທຳມະຊາດ, ໂລກລະບາດ ແລະ ບັນຫາອື່ນໆ ທີ່ມີຄວາມສົນໃຈ ແລະ ເປັນຫ່ວງຮ່ວມກັນ.
ໃນກອງປະຊຸມສຸດຍອດ ຄູ່ຮ່ວມເສດຖະກິດ ແບບຮອບດ້ານລະດັບພາກພື້ນ (RCEP), ບັນດາຜູ້ນຳ ໄດ້ສະແດງ ຄວາມຍິນດີຕໍ່ຄວາມຄືບໜ້າ ຂອງການເຈລະຈາສັນຍາ RCEP ແລະ ໄດ້ຊຸກຍູ້ ໃຫ້ສຳເລັດ ການເຈລະຈາສັນຍາດັ່ງກ່າວໂດຍໄວ. ຈຸດປະສົງສຳຄັນຂອງສັນຍາ RCEP ແມ່ນແນໃສ່ ການສ້າງໂອກາດ ທີ່ສຳຄັນທາງດ້ານເສດຖະກິດ ໃຫ້ແກ່ປະເທດສະມາຊິກ ໂດຍສະເພາະແມ່ນ ທາງດ້ານການຄ້າ, ການລົງທຶນແລະ ການບໍລິການ.
ກອງປະຊຸມສຸດຍອດ ອາຊຽນ-ອິນເດຍ ຄັ້ງທີ 15 ໄດ້ສະແດງຄວາມເພິ່ງພໍໃຈ ຕໍ່ໝາກຜົນຂອງການຮ່ວມມື ອາຊຽນ-ອິນເດຍ ໃນໄລຍະ 25 ປີຜ່ານມາ, ເຊິ່ງເຫັນວ່າມີຄວາມຄືບໜ້າທີ່ສຳຄັນ ແລະ ໄດ້ຕີຄາສູງ ຕໍ່ການຕົກລົງເຫັນດີ ຂອງທັງສອງຝ່າຍ ທີ່ຈະຈັດກອງປະຊຸມສຸດຍອດ ເພື່ອສະເຫລີມສະຫລອງການພົວພັນ ອາຊຽນ-ອິນເດຍ ຄົບຮອບ 25 ປີ ໃນວັນທີ 25-26 ມັງກອນ 2018 ທີ່ ນິວເດັນລີ, ປະເທດອິນເດຍ, ເຊິ່ງຈະເປັນໂອກາດສຳຄັນ ເພື່ອກຳນົດວິໄສທັດຮ່ວມກັນ ແນໃສ່ຮັດແໜ້ນການຮ່ວມມືອາຊຽນ-ອິນເດຍ ໃນອະນາຄົດ. ກອງປະຊຸມຍັງເຫັນວ່າ, ໃນຖານະທີ່ອາຊຽນ ແລະ ອິນເດຍ ເປັນເພື່ອນບ້ານ ແລະ ມີພື້ນຖານການພົວພັນທີ່ດີ ທາງວັດທະນະທຳ, ສອງຝ່າຍ ຄວນເສີມຂະຫຍາຍການຮ່ວມມືດ້ານການເຊື່ອມຈອດ, ການຄ້າ-ການລົງທຶນ, ວິທະຍາສາດ-ເຕັກໂນໂລຊີ, ການແລກປ່ຽນຂໍ້ມູນຂ່າວສານ, ການທ່ອງທ່ຽວ, ການແລກປ່ຽນວັດທະນະທຳ ແລະ ການໄປມາຫາສູ່ກັນ ລະຫວ່າງປະຊາຊົນ ໃຫ້ນັບມື້ນັບຫລາຍຂຶ້ນ. ໃນຕອນຄໍ່າຂອງວັນດຽວກັນ, ທ່ານລັດຖະມົນຕີ ອາລຸນແກ້ວ ກິດຕິຄຸນ ພ້ອມດ້ວຍຄະນະ ໄດ້ເຂົ້າຮ່ວມເປັນສັກຂີພິຍານ ໃນພິທີມອບຮັບການ ເປັນປະທານຫມຸນວຽນອາຊຽນ ຢ່າງເປັນທາງການ ໂດຍແມ່ນທ່ານ ໂຣດິກໂກ ດູເຕີເຕ, ປະທານາທິບໍດີ ແຫ່ງ ຟິລິບປີນ ໄດ້ກ່າວມອບການເປັນ ປະທານອາຊຽນ ສຳລັບປີ 2018 ຢ່າງເປັນທາງການ ໃຫ້ແກ່ ທ່ານ ລີ ເຊີນ ຫລົງ, ນາຍົກລັດຖະມົນຕີແຫ່ງ ສິງກະໂປ.
ເນື້ອໃນ: ຂປລ